b'\n_START_ARTICLE_\nKanbera\n_START_SECTION_\nEtimologija\n_START_PARAGRAPH_\nPaprastai teigiama, kad pavadinimas \xe2\x80\x9eKanbera\xe2\x80\x9c kilo nuo \xc5\xbeod\xc5\xbei\xc5\xb3 Kambera arba Canberry, tai \xc4\x8diabuvi\xc5\xb3 kalba rei\xc5\xa1kia \xe2\x80\x9esusitikimo viet\xc4\x85\xe2\x80\x9c. Alternatyvios versijos teigia, kad pavadinimas Canberra arba Nganbra rei\xc5\xa1kia \xe2\x80\x9emoters kr\xc5\xabtis\xe2\x80\x9c ir tai gali reik\xc5\xa1ti prie Kanberos susiketan\xc4\x8dius Juod\xc4\x85j\xc4\xaf ir Ainslio kalnus. 1920 m. buvo paplitusi versija, jog pavadinimas kilo nuo spanguoli\xc5\xb3 (angl. cranberry), kurios gausiai auga \xc5\xa1iose apylink\xc4\x97se.\n_START_SECTION_\nPirmieji gyventojai\n_START_PARAGRAPH_\nIki atsikeliant europie\xc4\x8diams, Kanberos apylink\xc4\x97se gyveno Australijos \xc4\x8diabuviai, daugiausiai Ngunavalai. \xc4\xae pietus nuo Kanberos buvo galima aptikti Ngarigo ir Gandangaros gentis, rytuose gyveno Vandandianai, \xc5\xa1iaur\xc4\x97je \xe2\x80\x93 Valgulai. Archeologiniai vietov\xc4\x97s tyrin\xc4\x97jimai aptiko, kad buvo naudojamas akmuo, rasta uol\xc5\xb3 rai\xc5\xbeini\xc5\xb3, kap\xc5\xb3. \xc5\xa0i veikla datuojama ma\xc5\xbedaug prie\xc5\xa1 21 t\xc5\xabkst. met\xc5\xb3.\n_START_SECTION_\nEuropie\xc4\x8di\xc5\xb3 atsik\xc4\x97limas\n_START_PARAGRAPH_\nPirmieji europie\xc4\x8diai \xc4\x8dia atvyko ir \xc4\xafsik\xc5\xabr\xc4\x97 apie 1820-uosius. Nuo 1820 iki 1824 m. \xc4\x8dia buvo surengtos keturios ekspedicijos. Pirmoji gyvenviet\xc4\x97 datuojama 1823 m., 1826 m. kai kurias apylinkes (ma\xc5\xbedaug 405 ha) nusipirko D\xc5\xbeo\xc5\xa1ua D\xc5\xbeonas M\xc5\xabras ir pavadino Canberry. Atvykstant daugiau europie\xc4\x8di\xc5\xb3, vietini\xc5\xb3 gyventoj\xc5\xb3 skai\xc4\x8dius suma\xc5\xbe\xc4\x97jo d\xc4\x97l europie\xc4\x8di\xc5\xb3 atve\xc5\xbet\xc5\xb3 lig\xc5\xb3, toki\xc5\xb3 kaip raupai ir tymai._NEWLINE_Seniausias iki \xc5\xa1iol i\xc5\xa1lik\xc4\x99s pastatas \xc5\xa1iose yra anglikon\xc5\xb3 \xc5\xa1v. Jono ba\xc5\xbeny\xc4\x8dia, kuri buvo konsekruota 1845 m. \xc5\xa0v. Jono ba\xc5\xbeny\xc4\x8dios kieme yra \xc4\xafkurta seniausia Kanberos kapaviet\xc4\x97.\n_START_SECTION_\nSostin\xc4\x97s \xc4\xafk\xc5\xabrimas\n_START_PARAGRAPH_\nKanberoje sostin\xc4\x99 \xc4\xafkurti buvo nuspr\xc4\x99sta dar XVIII a.  Po ilg\xc5\xb3 diskusij\xc5\xb3 kuris miestas, Sidn\xc4\x97jus ar Melburnas tur\xc4\x97t\xc5\xb3 b\xc5\xabti Australijos sostine, buvo pasiektas kompromisas: naujoji sostin\xc4\x97 tur\xc4\x97jo b\xc5\xabti pastatyta Naujajame Piet\xc5\xb3 Velse, ma\xc5\xbeiausiai 160 km atstumu nuo Sidn\xc4\x97jaus, laikin\xc4\x85ja sostine, kol bus pastatyta nauja, tapo Melburnas. Buvo surengta apklausa, kur tur\xc4\x97t\xc5\xb3 b\xc5\xabti pastatyta naujoji sostin\xc4\x97, parlamentas pasirinko Dalge\xc4\x8dio (angl. Dalgety) miestel\xc4\xaf, bet tam nepritar\xc4\x97 Naujojo Piet\xc5\xb3 Velso vald\xc5\xbeia. 1906 m. buvo sutarta \xc4\xafkurti sostin\xc4\x99 Jaso\xe2\x80\x93Kanberos regione, ar\xc4\x8diau Sidn\xc4\x97jaus. 1911 m. buvo \xc4\xafkurta federalin\xc4\x97s sostin\xc4\x97s teritorija._NEWLINE_1911 m. vidaus reikal\xc5\xb3 departamentas paskelb\xc4\x97 tarptautin\xc4\xaf konkurs\xc4\x85, siekiant \xc4\xafkurti nauj\xc4\x85 sostin\xc4\x99, konkursas baig\xc4\x97si 1912 m. sausio 31 d. Buvo sulauktos 137 kandidat\xc5\xabros, konkurso nugal\xc4\x97tojais ir teis\xc4\x99 suprojektuoti miest\xc4\x85 gavo amerikie\xc4\x8di\xc5\xb3 architektai Walter Burley Griffin ir Marion Mahony Griffin i\xc5\xa1 \xc4\x8cikagos. 1912 m. vald\xc5\xbeia pakviet\xc4\x97 \xc5\xbemones si\xc5\xablyti naujosios sostin\xc4\x97s pavadinim\xc4\x85, buvo gauti 750 pasi\xc5\xablymai. 1913 m. kovo 12 d. ponia Denman, generalgubernatoriaus lordo Denmano \xc5\xbemona, prane\xc5\xa1\xc4\x97, kad naujosios sostin\xc4\x97s pavadinimas bus Canberra.\n_START_SECTION_\nKanbera XX a. viduryje\n_START_PARAGRAPH_\n1927 m. gegu\xc5\xbe\xc4\x97s 9 d. sandraugos parlamentas persik\xc4\x97l\xc4\x97 \xc4\xaf Kanber\xc4\x85, nors tuometinis premjeras Stenlis Briusas buvo atidar\xc4\x99s savo rezidencij\xc4\x85 dar prie\xc5\xa1 kelias dienas. Planuotas miesto augimas sustojo per II-\xc4\x85j\xc4\xaf pasaulin\xc4\xaf kar\xc4\x85, kai kurie projektai, \xc4\xafskaitant ir katalik\xc5\xb3 bei anglikon\xc5\xb3 ba\xc5\xbeny\xc4\x8dias, taip ir nebuvo pabaigti. I\xc5\xa1kart po karo pabaigos, Kanberos vald\xc5\xbeia buvo kritikuojama d\xc4\x97l to, kad miestas buvo pana\xc5\xa1esnis \xc4\xaf kaim\xc4\x85, pastatai tarpusavyje buvo nedarn\xc5\xabs. Premjeras seras Robertas Menzis parei\xc5\xa1k\xc4\x97, jog visa federalin\xc4\x97s sostin\xc4\x97s apygarda yra g\xc4\x97dinga. Menzis premjero poste i\xc5\xa1buvo daugiau kaip penkiolika met\xc5\xb3 ir jis pagreitino sostin\xc4\x97s i\xc5\xa1sivystym\xc4\x85, populiacija i\xc5\xa1augo daugiau kaip 50% tarp 1955 ir 1975 m. Po karo dauguma vald\xc5\xbeios b\xc5\xabstini\xc5\xb3 persikel\xc4\x97 \xc4\x8dia i\xc5\xa1 Melburno._NEWLINE_Naujai pastatytas Australijos nacionalinis universitetas buvo i\xc5\xa1pl\xc4\x97stas, pastatytos skulpt\xc5\xabros ir monumentai. V\xc4\x97liau buvo pastatyta nacionalin\xc4\x97 biblioteka, auk\xc5\xa1\xc4\x8diausiasis teismas, nacionalin\xc4\x97 galerija. Kanbera buvo padalinta \xc4\xaf dvi sritis (\xc5\xa1iaurin\xc4\x99 ir pietin\xc4\x99 Kanber\xc4\x85), daugumai nauj\xc5\xb3 rajon\xc5\xb3 buvo suteikti Australijos politik\xc5\xb3 (Bartono, Dykino, Reido, Bredono, Kurtino, \xc4\x8ciflio ir Parkso) pavadinimai.\n_START_SECTION_\nKanbera XX a. pabaigoje ir XXI a.\n_START_PARAGRAPH_\n1988 m. gruod\xc4\xaf Australijos sostin\xc4\x97s teritorijai sandraugos parlamentas suteik\xc4\x97 savivald\xc4\x99, pirmieji vietos rinkimai buvo surengti 1989 m. kovo 4 d., buvo septyniolika nari\xc5\xb3, dauguma j\xc5\xb3 priklaus\xc4\x97 Australijos leiborist\xc5\xb3 partijai._NEWLINE_2013 m. buvo kil\xc4\x99 mi\xc5\xa1k\xc5\xb3 gaisrai, \xc5\xbeuvo keturi \xc5\xbemon\xc4\x97s, su\xc5\xbeeisti \xe2\x80\x93 435, sudeg\xc4\x97 ma\xc5\xbedaug 500 nam\xc5\xb3. Tais pa\xc4\x8diais metais Kanbera \xc5\xa1vent\xc4\x97 vardo suteikimo \xc5\xa1imto met\xc5\xb3 jubiliej\xc5\xb3.\n_START_SECTION_\nGeografija\n_START_PARAGRAPH_\nKanbera u\xc5\xbeima 814,2 km\xc2\xb2 plot\xc4\x85, yra netoli Brindabelos kalng\xc5\xabbrio, ma\xc5\xbedaug 150 km nuo rytin\xc4\x97s pakrant\xc4\x97s. Altitud\xc4\x97 siekia ma\xc5\xbedaug 580 m, auk\xc5\xa1\xc4\x8diausias ta\xc5\xa1kas Mad\xc5\xbeuros kalnas (888 m), tarp \xc5\xa1iek tiek \xc5\xbeemesni\xc5\xb3 kaln\xc5\xb3 yra Teiloro kalnas (855 m), Einslio kalnas (843 m), Mugos Mugos kalnas ir Juodasis kalnas (abu po 812 m)._NEWLINE_Aplink Kanber\xc4\x85 plytintys mi\xc5\xa1kai, daugiausiai eukaliptai, naudojami kurui, pramonei. 1960-aisiais d\xc4\x97l abejotinos vandens kokyb\xc4\x97s mi\xc5\xa1kai buvo u\xc5\xbedaryti. 1915 m. ant Stromlo kalno buvo atrasta spindulin\xc4\x97 pu\xc5\xa1is, nuo tada plantacijos buvo i\xc5\xa1pl\xc4\x97stos. Mi\xc5\xa1kuose paplit\xc4\x99s turizmas, rengiamos ekspedicijos, daugelis \xc5\xbemoni\xc5\xb3 \xc4\x8dia ateina laisvalaikiu. Kanberos miesto apylink\xc4\x97se yra D\xc5\xbeininderos, Molonglo, Laimstauno ir Tugeranongo salpos. U\xc5\xbetvenkus Molonglo up\xc4\x99, atsirado Barl\xc4\x97jaus Grifino e\xc5\xbeeras.\n_START_SECTION_\nAplinkosauga\n_START_PARAGRAPH_\nVidutinis Kanberos gyventojas per 2005 m. buvo atsakingas u\xc5\xbe 13,7 ton\xc5\xb3 \xc5\xa1iltnamio duj\xc5\xb3 i\xc5\xa1metim\xc4\x85 per metus. 2012 m. Kanberos vald\xc5\xbeia pri\xc4\x97m\xc4\x97 sprendim\xc4\x85, kuris numat\xc4\x97 iki 2020 m. \xc5\xa1itnamio duj\xc5\xb3 i\xc5\xa1metim\xc4\x85 nuo 1990 m. suma\xc5\xbeinti 40%; 80% iki 2050 m. 2013 m. buvo numatyta, kad iki 2020 m. elektros 90% b\xc5\xabt\xc5\xb3 pagaminta i\xc5\xa1 atsinaujinan\xc4\x8di\xc5\xb3j\xc5\xb3 energijos \xc5\xa1altini\xc5\xb3, 2016 m. tikslas buvo padidintas iki 100%. 1996 m. Kanbera tapo pirmuoju miestu pasaulyje, i\xc5\xa1k\xc4\x97lusiu tiksl\xc4\x85 iki 2010 m. prad\xc4\x97ti visas atliekas perdirbti. 2010 m. Kanberos miesto taryba nusprend\xc4\x97 \xc5\xa1\xc4\xaf tiksl\xc4\x85 atid\xc4\x97ti arba jo atsisakyti. Plastikiniai mai\xc5\xa1eliai, pagaminti i\xc5\xa1 politileno ir plonesni negu 35\xc2\xa0\xc2\xb5m buvo u\xc5\xbedrausti 2011 m. lapkrit\xc4\xaf._NEWLINE_Kiekvien\xc5\xb3 met\xc5\xb3 pavasar\xc4\xaf Sandraugos parke rengiama g\xc4\x97li\xc5\xb3 \xc5\xa1vent\xc4\x97, siekiama atkreipti d\xc4\x97mes\xc4\xaf \xc4\xaf klimato kait\xc4\x85, skatinama rinktis elektr\xc4\x85, gaut\xc4\x85 i\xc5\xa1 atsinaujinan\xc4\x8di\xc5\xb3 energijos \xc5\xa1altini\xc5\xb3, be reikalo ne\xc5\xa1vaistyti vandens.\n_START_SECTION_\nEkonomika\n_START_PARAGRAPH_\n2012 m. gegu\xc5\xbe\xc4\x97s m\xc4\x97n. duomenimis, nedarbo lygis Kanberoje buvo 3,4\xc2\xa0%, ma\xc5\xbeesnis negu \xc5\xa1alies vidurkis (5,1\xc2\xa0%). D\xc4\x97l ma\xc5\xbeo nedarbo lygio ir didelio \xc5\xbemoni\xc5\xb3, dirban\xc4\x8di\xc5\xb3 vie\xc5\xa1ajame ir komerciniame sektoriuose, skai\xc4\x8diaus, Kanberoje yra auk\xc5\xa1tesnis disponuojam\xc5\xb3 pajam\xc5\xb3 vidurkis nei kituose Australijos miestuose. Vidutin\xc4\x97 alga Kanberoje ($1702) yra didesn\xc4\x97 nei \xc5\xa1alies vidurkis ($1485,8)._NEWLINE_Vidutin\xc4\x97 b\xc5\xabsto kaina Kanberoje buvo $511 820, tarp did\xc5\xbei\xc5\xb3j\xc5\xb3 miest\xc5\xb3 (daugiau nei 100 t\xc5\xabkst. gyv.) buvo ma\xc5\xbeesn\xc4\x97 tik u\xc5\xbe Sidn\xc4\x97jaus, o vidutin\xc4\x97 b\xc5\xabsto nuomos savaitin\xc4\x97 kaina buvo did\xc5\xbeiausia ($410 per savait\xc4\x99).  Auk\xc5\xa1tas b\xc5\xabsto kainas daugiausiai lemia didel\xc4\x97 u\xc5\xbedirbama alga, brangi \xc5\xbeem\xc4\x97 ir infliacija. Visi \xc5\xa1ie faktoriai lemia tai, kad Kanbera yra \xc5\xa1iuo metu tre\xc4\x8dias brangiausias miestas \xc5\xa1alyje._NEWLINE_Pagrindin\xc4\x97 miesto pramon\xc4\x97 yra vie\xc5\xa1asis administravimas ir sauga, kurie 2011\xe2\x80\x932012 m. sudar\xc4\x97 29,8\xc2\xa0% bendrojo teritorijos produkto, \xc5\xa1ioje srityje dirbo 33,9\xc2\xa0% gyventoj\xc5\xb3.\n_START_SECTION_\nVald\xc5\xbeios institucijos\n_START_PARAGRAPH_\nKanberos miestas neturi atskiros savivaldyb\xc4\x97s. Australijos sostin\xc4\x97s teritorijos \xc4\xafstatym\xc5\xb3 leidybos asambl\xc4\x97ja vykdo ir miesto tarybos, ir likusios Australijos sostin\xc4\x97s teritorijos teritorijos vyriausyb\xc4\x97s funkcijas. Kadangi did\xc5\xbeioji dauguma teritorijos gyventoj\xc5\xb3 gyvena Kanberoje, sostin\xc4\x97s teritorijos vyriausyb\xc4\x97 daugiausia d\xc4\x97mesio skiria miestui._NEWLINE_Asambl\xc4\x97j\xc4\x85 sudaro 25 nariai, renkami i\xc5\xa1 penki\xc5\xb3 rajon\xc5\xb3, kuriems yra atstovaujama. Penki rajonai yra Brindabela, Ginindera, Kurad\xc5\xbeongas, Marambid\xc5\xbeis ir Jerabis, kurie renka po penkis narius. Vyriausi\xc4\x85j\xc4\xaf ministr\xc4\x85 renka \xc4\xaestatym\xc5\xb3 leid\xc5\xbeiamosios asambl\xc4\x97jos nariai. 2019 m. vyriausiasis ministras buvo Endriu Baras i\xc5\xa1 Australijos leiborist\xc5\xb3 partijos._NEWLINE_Liberalai sudar\xc4\x97 daugum\xc4\x85 Asambl\xc4\x97joje nuo 1995 m. iki 2001 m. 2001 m. leiboristai per\xc4\x97m\xc4\x97 Asambl\xc4\x97jos kontrol\xc4\x99. 2004 m. rinkimuose vyriausiasis ministras D\xc5\xbeonas Stanhaupas ir leiboristai laim\xc4\x97jo 9 i\xc5\xa1 17 viet\xc5\xb3, leid\xc5\xbeian\xc4\x8di\xc5\xb3 jiems sudaryti sostin\xc4\x97s teritorijos daugumos vyriausyb\xc4\x99. Nuo 2008 m. sostin\xc4\x97s teritorijos vald\xc5\xbei\xc4\x85 sudaro leiborist\xc5\xb3 ir \xc5\xbeali\xc5\xb3j\xc5\xb3 koalicija._NEWLINE_Australijos vyriausyb\xc4\x97 i\xc5\xa1laiko tam tikr\xc4\x85 \xc4\xaftak\xc4\x85 ACT vyriausybei, ji atsakinga u\xc5\xbe sostin\xc4\x97s planavim\xc4\x85 ir pl\xc4\x97tr\xc4\x85 teritorijose, kurios laikomos nacionalin\xc4\x97s svarbos teritorijomis arba pagrindin\xc4\x97mis Grifino miesto plano dalimis, pvz. parlamentinis trikampis, Barl\xc4\x97jaus Grifino e\xc5\xbeeras, pagrindiniai keliai. Nacionalin\xc4\x97 vyriausyb\xc4\x97 taip pat kontroliuoja teritorijos asambl\xc4\x97j\xc4\x85 pagal 1988 m. Australijos sostin\xc4\x97s teritorijos savivaldos \xc4\xafstatym\xc4\x85.\n_START_SECTION_\nAtstovai parlamente\n_START_PARAGRAPH_\nKanbera pirm\xc4\x85 kart\xc4\x85 gavo viet\xc4\x85 Atstov\xc5\xb3 R\xc5\xabmuose 1949 m. Kanberos atstovas gal\xc4\x97jo balsuoti tik tais klausimais, kurie tiesiogiai susij\xc4\x99 su sostin\xc4\x97s teritorija. 1974 m. Kanberai buvo paskirtos dvi vietos Atstov\xc5\xb3 r\xc5\xabmuose. Abejas Atstov\xc5\xb3 r\xc5\xabm\xc5\xb3 vietas u\xc5\xbe\xc4\x97m\xc4\x97 leiboristai.\n_START_SECTION_\nDemografija\n_START_PARAGRAPH_\n2016 m. sura\xc5\xa1ymo duomenimis, Kanberoje gyveno 395 790 gyventojai, 2011 m. \xe2\x80\x93 355 596, 2006 m. \xe2\x80\x93 322,036._NEWLINE_Kanberie\xc4\x8diai yra palyginti jauni ir labiau i\xc5\xa1silavin\xc4\x99. Am\xc5\xbeiaus mediana yra 35 metai, tik 12.7% populiacijos yra vyresni negu 65 metai. Tarp 1996 ir 2001 m. 61.9% imigravo arba emigravo i\xc5\xa1 Kanberos. 2017 m. 43% gyventoj\xc5\xb3 nuo 25 iki 64 met\xc5\xb3 tur\xc4\x97jo bakalauro diplom\xc4\x85, kuomet \xc5\xa1alies vidurkis \xe2\x80\x93 31%. Pagal nacionalin\xc4\xaf Australijos bank\xc4\x85, kanberie\xc4\x8diai daugiau link\xc4\x99 dovanoti labdarai negu kiti Australijos miest\xc5\xb3 gyventojai.\n_START_SECTION_\nKalba\n_START_PARAGRAPH_\n2016 m. sura\xc5\xa1ymo duomenimis, 72.7% gyventoj\xc5\xb3 namuose kalba angli\xc5\xa1kai. Kitos, taip pat da\xc5\xbenai pasitaikiusios kalbos buvo: kin\xc5\xb3 (3.1%), vietnamie\xc4\x8di\xc5\xb3 (1.1%), kantonie\xc4\x8di\xc5\xb3 (1%), Hindi (0.9%) ir ispan\xc5\xb3 (0.8%) kalbos.\n_START_SECTION_\nReligija\n_START_PARAGRAPH_\n2016 m. sura\xc5\xa1ymo duomenimis, 50.0% gyentoj\xc5\xb3 save apib\xc5\xabdino kaip krik\xc5\xa1\xc4\x8dionis (daugiausiai katalikus ir anglikonus), 36.2% buvo laisvamaniai.\n_START_SECTION_\nSveikatos apsauga\n_START_PARAGRAPH_\nKanberoje \xc5\xa1iuo metu yra dvi didel\xc4\x97s ligonin\xc4\x97s: 600 lov\xc5\xb3 turinti Kanberos ligonin\xc4\x97 ir 174 lovas turinti Kalgario vie\xc5\xa1oji ligonin\xc4\x97. Did\xc5\xbeiausia privati ligonin\xc4\x97 yra Kalvario D\xc5\xbeono D\xc5\xbeeimso ligonin\xc4\x97 Dykino rajone._NEWLINE_Karali\xc5\xa1koji Kanberos ligonin\xc4\x97 Ektono pusiasalyje prie Barl\xc4\x97jaus Grifino e\xc5\xbeero buvo u\xc5\xbedaryta 1991 m., o 1997 m. nugriauta, siekiant palengvinti nacionalinio Australijos muziejaus statyb\xc4\x85. Mieste \xc5\xa1iuo metu yra de\xc5\xa1imt sveikatos prie\xc5\xbei\xc5\xabros \xc4\xafstaig\xc5\xb3. Kanberos ligonin\xc4\x97s taip pat aptarnauja ir Naujojo Piet\xc5\xb3 Velso gyventojus.\n_START_SECTION_\nTransportas\n_START_PARAGRAPH_\nAutomobilis yra pati populiariausia transporto priemon\xc4\x97 Kanberoje. Miestas yra i\xc5\xa1d\xc4\x97stytas taip, kad keliai, jungiantys kvartalus, eit\xc5\xb3 per atviras \xc5\xbeem\xc4\x97s ar mi\xc5\xa1ko vietoves, d\xc4\x97l to gyventoj\xc5\xb3 tankumas yra ma\xc5\xbeas; tai taip pat rei\xc5\xa1kia, kad b\xc5\xabsimiems keliams pl\xc4\x97toti nereikia statyti tuneli\xc5\xb3 ar \xc4\xafsigyti \xc5\xbeem\xc4\x97s, nes yra pakankamai laisvos vietos, prie\xc5\xa1ingai negu kituose Australijos miestuose.Kanberos sritys yra sujungtos dviej\xc5\xb3 juost\xc5\xb3 bulvarais (angl. parkway), maksimalus leistinas greitis \xe2\x80\x93 100 km/h. D\xc4\x97l saugumo, dar 1999 m. buvo \xc4\xafrengtos vaizdo steb\xc4\x97jimo kameros, jos skirtos fiksuoti greit\xc4\xaf, taip pat stebima ar vairuotojai neva\xc5\xbeiuoja per raudon\xc4\x85 \xc5\xa1vies\xc4\x85. Manoma, kad \xc5\xa1ios kameros i\xc5\xa1 baud\xc5\xb3 surinkimo padeda u\xc5\xbedirbti iki 11 mln. Australijos doleri\xc5\xb3 per metus._NEWLINE_Vie\xc5\xa1aj\xc4\xaf transport\xc4\x85 i\xc5\xa1 dalies kontroliuoja vald\xc5\xbeia. 2016 m. duomenimis 7.1% gyventoj\xc5\xb3 va\xc5\xbeiavo \xc4\xaf darb\xc4\x85 vie\xc5\xa1uoju transportu, kuomet 4.5% \xc4\xaf darb\xc4\x85 \xc4\x97jo p\xc4\x97s\xc4\x8diomis._NEWLINE_Kanberoje yra dvi taksi kompanijos: Aerial Capital Group ir Cabexpress. 2015 m. spal\xc4\xaf Kanberos vald\xc5\xbeia pri\xc4\x97m\xc4\x97 \xc4\xafstatym\xc4\x85, leid\xc5\xbeiant\xc4\xaf gyventojams naudotis tarpusavio taksi tarpininkavimo paslaugomis, \xc4\xafskaitant Uber, Ola, Glide Taxi ir GoCatch._NEWLINE_NSW TrainLink gele\xc5\xbeinkelis jungia Kanber\xc4\x85 su Sidn\xc4\x97jumi. Kanberos gele\xc5\xbeinkelio stotel\xc4\x97 yra Kingstono rajone. Tarp 1920 ir 1922 m. gele\xc5\xbeinkelis buvo nutiestas per Molonglo up\xc4\x99 ir \xc4\x97jo iki miesto \xc5\xa1iaurin\xc4\x97s pus\xc4\x97s, nors v\xc4\x97liau buvo u\xc5\xbedarytas d\xc4\x97l potvynio gr\xc4\x97sm\xc4\x97s; plan\xc5\xb3 nutiesti linij\xc4\x85 per Jaso region\xc4\x85 buvo atsisakyta. 1923 m. buvo pastatyta kita gele\xc5\xbeinkelio linija, einanti pro parlamento r\xc5\xabmus, bet 1927 m. nugriauta. Traukinio paslaugos \xc4\xaf Melburn\xc4\x85 teikiamos nuva\xc5\xbeiuojant NSW TrainLink autobusu iki Sidn\xc4\x97jaus-Melburno gele\xc5\xbeinkelio, ten \xc4\xaflipant \xc4\xaf traukin\xc4\xaf. \xc5\xa0i stotel\xc4\x97  yra nutolusi ma\xc5\xbedaug valandos kelio atstummu nuo Kanberos. Planai \xc4\xafkurti greit\xc4\x85j\xc4\xaf gele\xc5\xbeinkel\xc4\xaf tarp Melburno, Kanberos ir Sidn\xc4\x97jaus nebuvo \xc4\xafgyvendinti, nes \xc4\xafvairios \xc4\xafd\xc4\x97jos buvo neprieinamos finansi\xc5\xa1kai. Taip pat buvo svarstoma Kanberoje \xc4\xafkurti gele\xc5\xbeinkel\xc4\xaf, bet \xc5\xa1ie planai taip ir nebuvo \xc4\xafgyvendinti._NEWLINE_Kanberos oro uosto kryptys \xc5\xa1alies mastu buvo \xc4\xaf Sidn\xc4\x97j\xc5\xb3, Melburn\xc4\x85, Brisban\xc4\x85, Adelaid\xc4\x99, Gold Kost\xc4\x85 ir Pert\xc4\x85. Taip pat yra skryd\xc5\xbeiai ir \xc4\xaf Naujojo Piet\xc5\xb3 Velso miestus \xe2\x80\x93 Niukasl\xc4\x85 ir Dabo. Keturis kartus per savait\xc4\x99 vyksta tarptautiniai komerciniai skryd\xc5\xbeiai \xc4\xaf Singap\xc5\xabr\xc4\x85 ir Velington\xc4\x85. Iki 2003 m. oro uostas dalijosi pakilimo ir nusileidimo takais su Australijos oro paj\xc4\x97gomis. T\xc5\xb3 pa\xc4\x8di\xc5\xb3 met\xc5\xb3 bir\xc5\xbeel\xc4\xaf oro paj\xc4\x97g\xc5\xb3 baz\xc4\x97 buvo u\xc5\xbedaryta ir nuo tada oro uostas naudojamas tik civiliniais tikslais._NEWLINE_Kanbera turi vien\xc4\x85 did\xc5\xbeiausi\xc5\xb3 aktyviai gyvenan\xc4\x8di\xc5\xb3 \xc5\xbemoni\xc5\xb3 reiting\xc4\x85 \xc5\xa1alyje. 2011 m. duomenimis, 7,1\xc2\xa0% gyventoj\xc5\xb3 \xc4\xaf darb\xc4\x85 \xc4\x97jo p\xc4\x97s\xc4\x8diomis ar va\xc5\xbeiuoja dvira\xc4\x8diu. 2010 m. pabaigoje atlikta apklausa parod\xc4\x97, kad kanberie\xc4\x8diai  p\xc4\x97s\xc4\x8diomis vaik\xc5\xa1to ma\xc5\xbedaug 26 minutes per dien\xc4\x85. Pagal The Canberra Times 2014 m. kov\xc4\x85 surinkt\xc4\x85 statistik\xc4\x85, Kanberoje yra ma\xc5\xbedaug 87 t\xc5\xabkst. dviratinink\xc5\xb3; Kanberos dviratininkai vidutini\xc5\xa1kai pakli\xc5\xabna \xc4\xaf keturis eismo \xc4\xafvykius per savait\xc4\x99.\n_START_SECTION_\nKomunalin\xc4\x97s paslaugos\n_START_PARAGRAPH_\nVald\xc5\xbeios kontroliuojama \xe2\x80\x9eACTEW Corporation\xe2\x80\x9c yra atsakinga u\xc5\xbe Kanberos vandens ir kanalizacijos infrastrukt\xc5\xabr\xc4\x85.\xe2\x80\x9eActewAGL\xe2\x80\x9c yra ma\xc5\xbemenin\xc4\x97 Kanberos komunalini\xc5\xb3 paslaug\xc5\xb3, \xc4\xafskaitant vanden\xc4\xaf, gamtines dujas, elektr\xc4\x85, tiek\xc4\x97ja ir kai kuri\xc5\xb3 telekomunikacij\xc5\xb3 paslaug\xc5\xb3 tiek\xc4\x97ja per dukterin\xc4\x99 \xc4\xafmon\xc4\x99 \xe2\x80\x9eTransACT\xe2\x80\x9c._NEWLINE_Kanberos vanduo kaupiamas keturiuose rezervuaruose: Korino, Bendoros ir Kotero u\xc5\xbetvankose ir Gugongo u\xc5\xbetvankai Kvenbejano up\xc4\x97je. Nors Gugongo u\xc5\xbetvanka yra Naujajame Piet\xc5\xb3 Velse, j\xc4\x85 kontroliuoja Kanberos vyriausyb\xc4\x97. \xe2\x80\x9eACTEW Corporation\xe2\x80\x9c priklauso du Kanberos nuotek\xc5\xb3 valymo \xc4\xafrenginiai, esantys Fy\xc5\xa1viko mieste ir Molonglo up\xc4\x97s \xc5\xbeemupyje._NEWLINE_Elektra Kanberoje daugiausia gaunama i\xc5\xa1 nacionalinio elektros tinklo per pastotes Holte ir Fy\xc5\xa1vike (per Kvenbejan\xc4\x85). Energija ank\xc5\xa1\xc4\x8diau buvo tiekiama i\xc5\xa1 1913 m. pastatytos \xc5\xa1ilumin\xc4\x97s elektrin\xc4\x97s \xc5\xa1alia Molonglo up\xc4\x97s, ta\xc4\x8diau 1957 m. ji buvo galutinai u\xc5\xbedaryta. Kanberoje yra keturi saul\xc4\x97s energijos \xc5\xabkiai, kurie buvo atidaryti 2014 \xe2\x80\x93 2017 m: \xe2\x80\x9eRoyalla\xe2\x80\x9c (20 MW, 2014 m.), \xe2\x80\x9eMount Majura\xe2\x80\x9c (2.3 MW, 2016 m.), \xe2\x80\x9eMugga Lane\xe2\x80\x9c (13 MW, 2017 m.) ir \xe2\x80\x9eWilliamsdale\xe2\x80\x9c (11 MW, 2017). Be to, daugelyje Kanberos nam\xc5\xb3 yra fotoelektrin\xc4\x97s plok\xc5\xa1t\xc4\x97s ir i\xc5\xa1 saul\xc4\x97s gaunamo kar\xc5\xa1to vandens sistemos._NEWLINE_Kanberoje n\xc4\x97ra v\xc4\x97jo energijos generatori\xc5\xb3, ta\xc4\x8diau keli yra statomi ar planuojami netoliese esan\xc4\x8diame Naujajame Piet\xc5\xb3 Velse. 2013 m. Kanberos vyriausyb\xc4\x97 paskelb\xc4\x97, kad ji kelia tiksl\xc4\x85, kad Kanberoje sunaudojama elektros energija b\xc5\xabt\xc5\xb3 tiekiama i\xc5\xa1 atsinaujinan\xc4\x8di\xc5\xb3 \xc5\xa1altini\xc5\xb3 iki 90% iki 2020 m., didinant i\xc5\xa1 AEI gaunam\xc4\x85 energijos kiek\xc4\xaf nuo 210 MW iki 550 MW. 2015 m. vasario m\xc4\x97n. buvo paskelbta, kad trys v\xc4\x97jo j\xc4\x97gaini\xc5\xb3 parkai Viktorijoje ir Piet\xc5\xb3 Australijoje tur\xc4\x97t\xc5\xb3 200 megavat\xc5\xb3 gali\xc4\x85, jie prad\xc4\x97jo veikti 2017 m. Sutartys d\xc4\x97l papildomo 200 megavat\xc5\xb3 galios pirkimo per metus i\xc5\xa1 dviej\xc5\xb3 v\xc4\x97jo j\xc4\x97gaini\xc5\xb3 Piet\xc5\xb3 Australijoje ir Naujajame Piet\xc5\xb3 Velse buvo paskelbtos tarp 2015 m. gruod\xc5\xbeio m\xc4\x97n. ir 2016 m. kovo m\xc4\x97n.. 2014 m. Kanberos vyriausyb\xc4\x97 paskelb\xc4\x97, kad iki 2020 m. bus suteiktas 23 megavat\xc5\xb3 tarifas, kad b\xc5\xabt\xc5\xb3 galima \xc4\xafkurti \xc4\xafrengin\xc4\xaf Kanberoje ar aplinkiniame regione buitin\xc4\x97ms ir verslo atliekoms deginti, gaminant elektr\xc4\x85._NEWLINE_Auk\xc5\xa1\xc4\x8diausias Kanberos rodiklis yra interneto prieiga namuose (2014\xe2\x80\x9315 m. \xe2\x80\x93 94 procentai nam\xc5\xb3 \xc5\xabki\xc5\xb3).'